ยูบีเอสครองแชมป์ทิ้งหุ้นไทยหนักสุด
ยูบีเอสขายหุ้นไทยมากสุดช่วงเหตุชุมนุมตั้งแต่ 8เม.ย.-24พ.ค. โดยขายสุทะรวม 1.15 หมื่นล้านบาท รองลงมาคือเครดิตสวิส ขาย 7,376.15ล้านบาท
25 พ.ค. 2553

ยูบีเอสขายหุ้นไทยมากสุดช่วงเหตุชุมนุมตั้งแต่ 8เม.ย.-24พ.ค. โดยขายสุทะรวม 1.15 หมื่นล้านบาท รองลงมาคือเครดิตสวิส ขาย 7,376.15ล้านบาท
จากการรวมรวบตัวเลขการขายสุทธิของนักลงทุนต่างชาติที่ได้ขายหุ้นไทยออกมาอย่างต่อเนื่องนับตั้งแต่วันที่ 8 เม.ย. 2553 ถึงวันที่ 24 พ.ค. 2553   จากที่รัฐบาลประกาศใช้พ.ร.ก.ฉุกเฉินร้ายแรงจนถึงเกิดเหตุจลาจลเผาเมืองและประกาศกฎอัยการศึก  นั้นพบว่านักลงทุนต่างชาติขายสุทธิในตลาดหุ้นไทยรวมทั้งสิ้น 5.73 หมื่นล้านบาท ขณะที่นักลงทุนสถาบันซื้อสุทธิ 6,284.80 ล้านบาท บริษัทหลักทรัพย์ซื้อ 41.12 ล้านบาทและนักลงทุนทั่วไปซื้อสุทธิ 5.10  หมื่นล้านบาท 
อย่างไรก็ตามในส่วนของนักลงทุนต่างชาติ หากจำแนกลงไปตามรายบริษัทในช่วงเวลาดังกล่าว บริษัทหลักทรัพย์ต่างชาติรายหลักๆนั้นจะพบว่ารายที่ขายมากที่สุดตือ ยูบีเอส(UBS)  ที่ขายสุทธิรวม  1.15  หมื่นล้านบาทรองลงมาคือเครดิต สวิส (CS) ขายสุทธิ 7,376.15 ล้านบาท  ตามด้วยเจพีมอร์แกน(JPM)ขายสุทธิ 7,007.05 ล้านบาท แมคควอรี่ (MACQ) ขาย 5,592.91  ล้านบาท  ขณะที่ CLSA ขาย  1,815.30  ล้านบาท
ด้านบริษัทหลักทรัพย์เอเชียพลัส ระบุว่า   ยอดขายสะสมสุทธิของนักลงทุนต่างชาตินับจากวันที่ประกาศ พรก. ฉุกเฉิน ในวันที่ 7 เม.ย. 2553 ถึงปัจจุบัน สูงถึง 5.73 หมื่นล้านบาท เมื่อหักจากยอดซื้อสะสมสุทธิที่เข้ามาในช่วงก่อนหน้า ที่ซื้อหนักในช่วงเดือนมี.ค. 2553 พบว่า ยังเหลือยอดซื้อสะสมสุทธิอีกเพียง 2 พันล้านบาท 
อย่างไรก็ตามแม้ยอดซื้อสะสมสุทธิจะเหลือน้อยลงมากแล้ว แต่ไม่ได้หมายความว่านักลงทุนต่างชาติจะหยุดขายในเร็ววัน เพราะหากพิจารณายอดซื้อสะสมสุทธิของต่างชาติที่เข้ามาตั้งแต่วันที่ 13 มี.ค.2552 ซึ่งเป็นการกลับเข้ามาซื้อรอบใหญ่สูงถึง 7.68หมื่นล้านบาท หลังเชื่อว่าเศรษฐกิจเอเซียได้ผ่านพ้นจุดต่ำสุดไปแล้ว จะพบว่าเม็ดเงินส่วนนั้นยังเหลืออีกราว 4หมื่นล้านบาท ที่เป็นความเสี่ยงที่จะถูกขายต่อเนื่องได้ ดังนั้นภายใต้สถานการณ์ที่ตลาดหุ้นไทยยังมีปัญหารุมเร้าทั้งภายใน และปัจจัยลบจากภายนอก ดังที่ได้กล่าวไว้ข้างต้น เชื่อว่าจะเป็นแรงกดดันให้นักลงทุนต่างชาติขายหุ้นไทยต่อเนื่อง ตามตลาดในภูมิภาค อีกอย่างน้อยราว 1-2 สัปดาห์